Wassily Kandinsky (16 Desemba 1866 - 13 Desemba 1944) alikuwa mchoraji kutoka nchini Urusi na mtaalamu wa nadharia ya sanaa. Anahesabiwa kati ya wasanii muhimu zaidi wa karne ya 20. Alikuwa mkubwa katika sanaa ya kisasa kwenye mwanzo wa karne ya 20 akaumba taswira ambazo ni kati ya kazi za kwanza za sanaa isiyoshikika (abstract art) . Sanaa yake ilibadilika mara kadhaa wakati wa maisha yake. Alizaliwa Moscow lakini miaka ya utoto wake aliishi huko Odessa kwenye mwambao wa Bahari Nyeusi. Alijiunga na Chuo Kikuu cha Moscow akasoma sheria na uchumi. Alifanikiwa kabisa katika taaluma yake - alialikwa kuwa profesa wa sheria katika Chuo Kikuu cha Dorpat - alianza kuchora akiwa na umri wa miaka 30. Mnamo 1896 alihamia Munich (Bavaria - Ujerumani) na kusoma kwanza katika shule ya binafsi, kisha katika Chuo cha Sanaa cha Munich. Alirudi Moscow mnamo 1914 baada ya mwanzo wa Vita ya Kwanza ya Dunia. Hakupendezwa na mafundisho rasmi ya kufundisha sanaa baada ya mapinduzi ya Urusi akarudi Ujerumani mnamo 1921. Huko alifundisha katika shule ya sanaa na usanifu Bauhaus kuanzia 1922 hadi 1833 wakati Wanazi walipokifunga. Kisha alihamia Ufaransa ambako aliishi maisha yake yote, na kupata kuwa raia wa Ufaransa mnamo 1939.